
REFERAT

privind modificarea art.2 şi art.3 din Hotărârea Consiliului Local nr.385/2005- privind aprobarea tarifelor pentru energia termică livrată de către S.C. Colterm S.A. populaţiei în sistem centralizat,subvenţiilor şi a ajutoarelor acordate de către Consiliul Local al Municipiului Timişoara,  modificată prin Hotărârea Consiliului Local nr.26/2006
În ultimii trei ani preţul naţional de referinţă aprobat de către Guvernul României, precum şi majorarea preţurilor la combustibili, a condus la mărirea diferenţei dintre acesta şi preţul real al energiei termice produse şi furnizate de către S.C. COLTERM S.A., ceea ce implicit a condus la majorarea necesarului de subvenţie ce trebuie plătită către furnizor şi, în final, către consumatorul casnic.

Începând cu anul 2005, prin acordul încheiat între Guvernul României şi Fondul Monetar Internaţional, se reduce cu 33% pe an obligaţia de subvenţionare ce îi revenea Guvernului, operaţie care conduce la majorarea obligaţiilor din partea autorităţii administraţiei publice locale.

În urma studiilor financiare efectuate ca urmare a parcurgerii sezonului rece 2005-2006 s-a desprins concluzia conform căreia se poate reduce tariful la energia termică furnizată populaţiei cu aproximativ 14% faţă de tariful aprobat prin HCL385/2005

urmând ca  diferenţa faţă de tariful real de producţie să   fie preluată la bugetul local sub formă de  subvenţie.  

 O descriere amănunţită, comparativă a situaţiei privind efortul de plată a populaţiei coroborată cu majorarea ajutoarelor sociale pentru categorii defavorizate ale populaţiei este prezentată în Nota anexată prezentului referat tabelele 2,3 şi 4.  .
În conformitate cu prevederile art.3 din OUG nr.115/2001 privind reglementarea unor masuri de asigurare a fondurilor necesare în vederea furnizarii energiei termice şi a gazelor naturale pentru populaţie, modificată de OUG nr.81/18.09.2003 pentru modificarea unor reglementari privind acordarea de ajutoare pentru încălzirea locuintei şi asigurarea fondurilor necesare în vederea furnizarii energiei termice şi gazelor naturale pentru populaţie, precum şi unele măsuri pentru întarirea disciplinei financiare,

În conformitate cu prevederile art. 38 lit."s" din Legea nr.215/2001 privind administraţia publică locală;
Având în vedere intenţia Guvernului de a subvenţiona energia termică furnizată populaţiei, dar sub alte forme, începând cu sezonul de încălzire 2006-2007 şi trecerea de la denumirea de preţ naţional de referinţă al energiei termice la preţ local al energiei termice, precum şi cele prezentate mai sus
PROPUNEM:

1.Modificarea ajutoarelor financiare acordate populaţiei în cazul utilizării energiei termice în sistem centralizat în conformitate cu Anexa 1 şi Metodologia, care face parte integrantă din prezentul referat.

2. În situaţia în care Guvernul va modifica cuantumul ajutoarelor sociale şi metodologia de aplicare, împuternicirea Primarului Municipiului Timişoara să adapteze ajutoarele sociale acordate. 
3. Modificarea tarifului la energia termica furnizata populaţiei de către S.C. COLTERM S.A. Timisoara  stabilit prin HCL 385/2005  începând cu data de 01.07.2006 de la 170,60 RON/Gcal la 147,84 RON/Gcal.

